**ОБРАЗЛОЖЕЊЕ**

1. **Правни основ за доношење Акционог плана:**

Правни основ за доношење Акционог плана за спровођење Стратегије унапређења положаја особа са инвалидитетом у РС за период од 2020. до 2024. године, у периоду од 2022. до 2023. године (у даљем тексту: Акциони план) садржан је у одредби члана 38. став 1. Закона о планском систему („Службени гласник, РС“, број 30/18), којим је прописано да документа јавних политика на републичком нивоу усваја Влада, осим ако је другачије прописано посебним Законом и глава 6.4. Стратегије унапређења положаја особа са инвалидитетом у Републици Србији за период од 2020. до 2024. („Службени гласник, РС“, број 44/20).

За доношење Акционог плана важни су чланови 18. и 19. Закона о планском систему на основу којих је дефинисана врста, као и обавезни елементи овог Акционог плана.

**II Разлози за доношење Акционог плана**

У области унапређења положаја особа са инвалидитетом, у најширем смислу, у Републици Србији су у претходном периоду извршени значајни помаци, али имајући у виду да бројни ризици социјалне искључености особа са инвалидитетом имају тенденцију умножавања, потребно је, применом мултидисциплинарног и мултисекторског приступа, константно деловати предузимајући различите активности како би се ти ризици свели на најмању меру.

Имајући у виду потребу за унапређењем положаја и заштитом права особа са инвалидитетом у Републици Србији, Влада је на седници од 05. марта 2020. године[[1]](#footnote-1) усвојила Стратегију унапређења положаја особа са инвалидитетом у Републици Србији за период од 2020. до 2024. године (у даљем тексту: Стратегија).

У циљу спровођења ове стратегије, Влада је на седници од 8, априла 2021. године[[2]](#footnote-2) усвојила Акциони план за спровођење Стратегије унапређења положаја особа са инвалидитетом у Републици Србији за период од 2020. до 2024. године, у периоду од 2021. до 2022. године (у даљем тексту: Први двогодишњи акциони план).

С обзиром да рок за примену Првог двогодишњег акционог план истиче 31. децембра 2022. године, у циљу даљег спровођења Стратегије у периоду њеног важења, припремљен је Предлог акционог плана за период од 2023. до 2024. године, који је усаглашен са Законом о планском систему („Службени гласник РС“, број 30/2018), и Законом о министарствима („Службени гласник РС”, број 128/2020).

**III Објашњење предложеног Акционог плана**

 Стратегија ради чијег спровођења је донет Први двогодишњи акциони план и предлаже се доношење предложеног акционог плана за период 2023. до 2024. године, састоји се из шест делова, од којих су за овај стратешки документ од нарочитог значаја делови који се односи на циљеве и мере Стратегије и којим се утврђује механизам за спровођење мера и начин извештавања о резултатима спровођења.

У суштини, овај акциони план је саставни део Стратегије, односно документ којим се у периоду од 2023. до 2024. године разрађује спровођење Стратегијом предвиђених мера и активности у циљу управљања динамиком реализације мера јавних политика које доприносе остваривању утврђених посебних циљева, а тиме постизању општег циља Стратегије.

 Предложени акциони план, обухвата период од 2023. до 2024. године, а конкретизацијом свих мера и активности које ће бити предузете у наведеном периоду унапређује се деловање одговорих институција и омогућава праћење постигнутих резултата и квалитетно извештавање, као и благовремена ревизија циљева и идентификованих мера, зарад бољег планирања у будућности.

Акциони план је структурно подељен у односу на један општи и три посебна циља:

Општи циљ је усмерен на изједначавање могућности особа са инвалидитетом у уживању свих грађанских, политичких, економских, социјалних и културних права, уз пуно поштовање њиховог достојанства и индивидуалне аутономије, обезбеђивања независности, слободе избора и пуне и ефективне партиципације у свим областима друштвеног живота, укључујући и живот у заједници.

 Да би се постигао наведени општи циљ, планирана су три посебна циља:

1. Повећана друштвена инклузија особа са инвалидитетом;
2. Обезбеђено уживање права особа са инвалидитетом на пословну способност и породични живот на равноправној основи са другима и ефикасана заштита од дискриминације, насиља и злостављања;
3. Системско увођење перспективе инвалидитета у доношење, спровођење и праћење јавних политика.

За сваки од посебних циљева дефинисани су кључни показатељи учинка, мере које доприносе њиховом остварењу, институције које су надлежне за спровођење мера, као и институције учеснице у спровођењу мера и показатељи резултата за планиране мере.

Остварење првог посебног циља планирано је кроз реализацију следећих мера:

* Обезбеђивање пуне приступачности објеката, јавних површина, информација, услуга и производа особама са инвалидитетом;
* Укључивање особа са инвалидитетом у политички, јавни, културни, образовни и спортски живот у заједници;
* Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници;
* Јачање партнерства са организацијама особа са инвалидитетом у свим областима и на свим нивоима;
* Подизање степена информисаности јавности о правима особа са инвалидитетом и баријерама са којима се суочавају у остваривању права и унапређивање позитиве слике о особама са инвалидитетом као титуларима свих људских права;

Мере које доприносе остварењу другог посебног циља су:

* Реформа законског оквира у области пословне способности која обезбеђује да особе са инвалидитетом уживају сва права на равноправној основи са другим грађанима и успостављање система одлучивања уз подршку који замењује старатељску заштиту;
* Унапређење услова за заснивање брачне/ванбрачне заједнице и подршка родитељству особа са инвалидитетом;
* Унапређење превенције и заштите од дискриминације особа са инвалидитетом;
* Унапређење услова за остваривање права на приступ правди и правично суђење особа са инвалидитетом на равноправној основи са другим грађанима;
* Унапређење превенције и заштите особа са инвалидитетом од насиља и злостављања, посебно превенције и заштите жена са инвалидитетом од насиља.

За постизање трећег посебног циља предвиђене су следеће мере:

* Увођење обавезне *еx ante* и *ex post* анализа ефеката и учинка свих секторских и међусекторских јавних политика, програма, планова и прописа на положај особа са инвалидитетом;
* Развој методологије за вредновање учинка јавних политика, програма и планова на положај особа са инвалидитетом, у сарадњи са удружењима особа са инвалидитетом;
* Реализација мера активне политике запошљавања особа са инвалидитетом на отвореном тржишту рада;
* Развијени и примењени модели социјалног предузетништва и други модели социјалног запошљавања особа са инвалидитетом, укључујући и запошљавање уз подршку;
* Обезбеђење адекватне додатне подршке из система образовања, здравља и социјалне заштите деци и ученицима у инклузивном образовном окружењу;
* Јачање компетенција стручњака, подизање свести јавности и стално праћење стања;
* Побољшање доступности и квалитета здравствене заштите и успостављање новог законског оквира заштите и унапређења менталног здравља особа са инвалидитетом;
* Унапређење компетенција медицинског особља за пружање квалитетне здравствене заштите и неге особама са инвалидитетом, у складу са концептом инвалидитета заснованом на људским правима.

За реализацију сваке од наведених мера предвиђене су одговарајуће активности, орган који је odgovoran за спровођење активности и органи који учествују у спровођењу, као и рокови за њено спровођење.

**V Финансијска средства:**

У тачки 6.3. Стратегије, у оквиру процене финансијских средстава за спровођење ове стратегије наведено „да се финансирање мера и активности врши из средстава буџета Републике Србије, буџета територијалне аутономије и буџета јединица локалних самоуправа, у зависности од тога ко је носилац конкретних активности, као и из поклона, донација, легата, кредита и из других извора”.

Акционим планом предвиђено је да се општи циљ реализује кроз три посебна циља, чија имплементација ће се остваривати кроз већи број мера које садрже појединачне активности у периоду од 2023 до 2024. Године

Процена финансијских средстава неопходних за реализацију посебних циљева, мера и активности вршена је од стране предлагача - Министарства за рад, запошљавање, борачка и социјална питања и носилаца појединачних активности из Акционог плана, а у складу са планско - буџетским процедурама. У том смислу, носиоци појединачних активности из Акционог плана извршили су оквирну прелиминарну процену трошкова ангажовања људских и других ресурса и потреба за реализацију планираних активности, које ће након усвајања Предлога Закона о буџету републике Србије за 2023. годину унети у прописане ПФЕ обрасце о финансијским ефектима исказаних процењених оквирних трошкова на буџета, а у складу са Правилником о начину исказивања и извештавања о процењеним финансијским ефектима закона, другог прописа или другог акта на буџет, односно финансијске планове организација за обавезно социјално осигурање („Службени гласник РС”, број 32/15).

Процена неопходних средстава вршена је по изворима средстава, најпре из буџета Републике Србије, као и извора из донаторских или других средстава за пружање финансијске помоћи из средстава ЕУ. При том, у ситуацијама када није било могуће проценити било износ или потенцијалног донатора, извршена је само процена потребе обезбеђења донаторских средства, с тим да ће се у наредном периоду ближе дефинисати оквир потребних средстава или апликација према одређеним донаторима, односно другим изворима средстава, посебно у ситуацијама, када је за аплицирање у погледу онаторских средстава претходно потребно израдити одређена истраживања, односно појединачне анализе или прикупљање других релевантних података из садржаја мера овог Акционог плана.

За спровођење овог акционог плана финансијска средства су планирана Предлогом Закона о буџету Републике Србије за 2023. годину, који је Влада Репулике Србије усвојила на седници од 17. 11. 2022. године. Средства су планирана у оквиру раздела надлежног Министарство за рад, запошљавање, борачка и социјална питања или других министарстава, односно државних органа који су носиоци појединачних активности из овог акционог плана. Укупно обезбеђена средства по наведеним програмима обухватају и средства за реализацију појединачних активности из овог акционог плана, исказана по одређеним појединачним активностима, које су груписане у оквиру појединих врста мера, која се крећу у оквиру дозвољених вишегодишњих буџетских лимита које одређује Министарство финансија за све буџетске кориснике.

1. (Одлука Владе РС 05 број 580-1514/2020 – Стратегија је објављена у „Службеном гласнику РС“, број 44/2020) [↑](#footnote-ref-1)
2. (Одлука Владе РС - 05 број 580-2982/2021 –Акциони план је објављен у „Службеном гласнику РС”, број 37/2021) [↑](#footnote-ref-2)